# Hvordan kan byen håndtere affald på en bæredygtig måde?

**Baggrund:**

Fra 1950 til 2000 har verdens økonomiske aktiviteter vokset sig 15 gange større. Forbrugersamfundets betydelige vækst over hele kloden har forårsaget en stor stigning i mængden af affald pr. indbygger, og affaldssammensætningen er samtidig blevet langt mere kompleks. I mere end 50 år har vi taget for givet, at vores affald kan brændes eller stoppes ned i jordhuller. Verdens storbyer bruger hovedparten af verdens ressourcer og producerer samtidig langt størstedelen af verdens affald.

I dag er byer ved at løbe tør for affaldsdepoter. Selv når affaldet brændes, kan man ikke hamle op med mængden af skrald, som produceres hver dag. Konventionel bortskaffelse af affald er ikke en bæredygtig løsning. Nye cyklussystemer er blevet til over hele verden, hvor skrald nu betragtes som en genbrugelig ressource, og mange nye jobs er opstået som følge af den nye genbrugsindustri. Kunne man forestille sig en verden helt uden skrald?

Spørgsmålet er, *hvordan vi skaber byer med et mere cyklisk syn på affald?* Vi ser på mulighederne for at benytte bæredygtig affaldshåndtering i byer ved at udvælge cases om byer, der allerede arbejder aktivt med spørgsmålet.

**Opgave**: Du/I skal vælge en case, som skal undersøges med udgangspunkt i følgende spørgsmål:

1. Hvilken udfordring forsøger projektet at løse?
2. Anses projektet som succesfuldt?
3. I hvilken grad løser projektet affaldsudfordringen i byen?
4. Kan projektet anvendes i din by?

Svarene fremlægges af ét medlem af gruppen i matrixgrupper, hvor der sidder minimum ét medlem fra hver gruppe.

De fem cases, du/I kan vælge imellem, kan du/I finde i dette [link](https://dac.dk/wp-content/uploads/2017/10/DAC_B%C3%83%C2%A6redygtige_byer_cases.pdf).

Case 1: Kalundborg symbiose: Affald som ressource (side 4 i dokumentet).

Case 2: Projektet Tipton: Tænk før du smider væk (side 5 i dokumentet).

Case 3: Zürich: Züri-sack – Populær politik for affaldsposer (side 6 i dokumentet).

Case 4: Hørsholm: Danmarks mest klimavenlige børnehave (side 7 i dokumentet).

Case 5: Mexico City: Hospital der spiser smog (side 8 i dokumentet).

Case 6: Find selv projekter, der fokuserer på affaldshåndtering i nogle af de byer, som er omtalt i bogen.

1. Er der nogle af forslagene til affaldshåndtering, der er beskrevet i de 5-6 cases, som kan benyttes i din by, så den kan blive mere bæredygtig? Kan løsningen implementeres umiddelbart, eller skal der ændres i byens nuværende affaldshåndtering for, at ændringen kan gennemføres?
2. Hvilke problemer er der forbundet med løsningerne på affaldshåndteringen i de 5-6 cases?

|  |
| --- |
| Gem svar og data så de kan indgå i besvarelsen af den overordnede problemstilling *Hvordan bliver byer bæredygtige?*  De eksperimentelle målinger skal gemmes, så de nemt kan indgå i opgavebesvarelsen og medbringes til eksamen.  **HUSK:** *Jo bedre data – des bedre argumentation.* |